Teuns wen Tour-skof, Ciccone dra geeltrui | Netwerk24
11 Julie 2019 19:00
Die Belg Dylan Teuns Donderdag onderweg na sy oorwinning in die sesde skof van die Tour de France. Foto: Reuters
Die Belgiese fietsryer Dylan Teuns het Donderdag die sesde skof van die Tour de France gewen.
Dié is oor ’n afstand van 160,5 km van Mulhouse na La Planche des Belles Filles beslis.
Teuns, van die Bahrain-Merida-span, het Giulio Ciccone om die louere geklop, maar dié Italianer is na dese die draer van die algehele voorloper se geeltrui ná ’n uitmergelende skof wat met ’n kwaai klim van 7 km geëindig het.
Nog ’n Belgiese jaer, Xandro Meurisse, was derde.
Die verdedigende Tour-kampioen, die Brit Geraint Thomas, het die sterkste bene in die bondel gehad en was vierde oor die eindstreep, twee sekondes voor Thibaut Pinot van Frankryk.
Ciccone is nou met ses sekondes die algehele voorloper na die sesde skof, gevolg deur die Fransman Julian Alaphilippe.
Vrydag se sewende skof oor 230 km strek van Belfort na Chalon-sur-Saône. – Reuters